google/wiki40b huggingface dataset:
Made in England

Singler

Albumet inneholder tre singler utgitt på verdensbasis, «Believe», «Made in England» og «Blessed». Singlen «Believe» ble utgitt den 20. februar 1995 og nådde nummer femten i Storbritannia og nummer tretten i USA, og var den eneste singelen fra albumet som nådde topp 20. «Made in England» ble utgitt den 8. mai 1995 og nådde nummer 18 i Storbritannia og nummer 52 i USA. «Blessed» ble utgitt den 18. desember 1995 og nådde nummer 34 i USA, den ble ikke utgitt i Storbritannia. En fjerde single, «Please», ble kun utgitt i Storbritannia.
Beautiful Dreamer

«Beautiful Dreamer» er en populær amerikansk sang. Det er den siste kjente sang skrevet av den amerikanske komponisten Stephen Foster. «Beautiful Dreamer» ble publisert posthumt i 1864, det året Foster døde.

Norsk versjon

Per Bråten og Eigil Berg har skrevet en norsk tekst. På norsk bærer den tittelen «Hei, du må våkne». New Jordal Swingers har spilt inn sangen. Den ble utgitt på EP-platen På norsk (On Records NJS 001) i 1976.

Bruk i filmer

En instrumentalversjon av «Beautiful Dreamer» spiller en fremtredende rolle som temamusikk under Eddie Lawrences komedienummer «The Old Philosopher».
Sangen ble også brukt av filmkomponisten Danny Elfman i filmen Batman (1989). I filmens sammenheng fungerer den som Jokerens forvrengte «kjærlighetssang» til filmens kvinnelige hovedrolleinnehaver, Vicki Vale

Listeplassering

Leytons versjon lå på VG-lista i syv uker i 1964 og som nummer tre i én uke.
Bridgeport Harbor kraftverk

Bridgeport Harbor kraftverk er et gasskraftverk med integrert kullkraftverk i delstaten Connecticut i USA. Det har en installert produksjonskapasitet på 662 MW, fordelt på 4 turbiner. Dette er delstatens største fossile kraftverk målt etter installert produksjonseffekt. Anlegget ble påbegynt omkring 1957 og stod ferdig i 1968. Brenselkilden er naturgass og kull.
Delområder i Kristiansand

Det er 18 delområder i Kristiansand kommune.

Liste over delområder

Listen viser de 18 delområdene som er nummerert på kartet.
Paleopragma

Beskrivelse

Mattsvarte gullbasser med store, hvite flekker på sidene av pronotum og dekkvingene.

Utbredelse

Artene lever i Øst-Afrika.
Stóra Dímun

Naturgeografi

Stóra Dímun tilhører den sørlige delen av Færøyene og ligger midtveis mellom Skúvoy og Sandoy i nord og Suðuroy i sør og sørvest. I sør–sørøstlig retning ligger den ubebodde Lítla Dímun. Sundet mellom Stóra og Lítla Dímun og Suðuroy kalles Suðuroyarfjørður, mens sundet mellom Stóra Dímun og Skúvoy kalles Dímunarfjørður.
Stóra Dímun måler 2,62 km², og de åtte holmene og skjærene rundt den måler til sammen 0,01 km². Øya har en nokså rektangulær form som løper i en spiss i nord, Múlin, og måler ca. 4 km på det lengste i nordvestlig–sørøstlig retning. Med sine klippekyster er øya meget utilgjengelig, og den kan bare bestiges på vestkysten via berghyllen Kleivin, noe som også er risikabelt. De nordlige partiene av øya utgjør en høyslette, Høgoyggj (395 moh.). Klettarnir (308 moh.) er en sørøstlig forlengelse av denne. Gården på øya ligger på en lavere høyslette i sørvest, i le av de høyere partiene.

Fauna

Stóra Dímun regnes som et spesielt viktig fugleområde av BirdLife International, som et hekkested for ca. 130 000 par sjøfugl, spesielt lunde (40 000 par), krykkje (36 900 par), havsvale (15 000 par), lomvi (29 600 individer) og teist (50 par). Færøyenes siste geirfugl ble drept på Stóra Dímun i 1808. Stóra Dímun har vært et av Færøyenes viktigste steder for fuglefangst, både i form av fangst av sjøfugl og sanking av egg, og bonden på øya har hatt fuglefjellene for seg selv. Stóra Dímun har ingen levedyktige populasjoner av ville landpattedyr, men harer har blitt observert flere ganger.

Samfunn

Stóra Dímun var et eget kirkested fra middelalderen og frem til 1920-årene. Den siste kirken ble reist i 1873, målte 12 × 6 alen, og forfalt etter at kirkesognet ble nedlagt. Altertavlen hadde motiv fra den nytestamentlige vandringen til Emmaus, malt av Svend Rønne, hvis bror var sognepresten på Sandoy, Jørgen Falk Rønne. Bonden på Stóra Dímun holdt legmannsgudstjenester, og kirken fikk besøk av sognepresten to ganger hver sommer. 
Ved innføringen av det kommunale selvstyret i 1872 ble Stóra Dímun (Dímunar sókn) en del av Sandoyar prestagjalds kommuna. Øyfolket søkte Lagtinget om å få øya utskilt som en egen kommune i 1909 og 1910, men fikk avslag begge ganger, fordi det ikke lot seg gjøre å bemanne både et kommune-, skole- og valgstyre. I 1923 opphørte Stóra Dímun som et eget sogn og ble underlagt Skúvoyar sókn. I 1930 ble Skúvoy med Stóra Dímun utskilt fra Sandoy som en egen kommune.
Poståpneren på Skúvoy bragte posten til Stóra Dímun to ganger i måneden frem til 1971, deretter to ganger i uken i sommerhalvåret. Postgangen var for krevende til at øyfolket fikk postvesenet med på å levere oftere. Mellom 1971 og 1984 var øyfolket bosatt i Tórshavn i vinterhalvåret. Siden 1984 har Strandfaraskip Landsins og senere Atlantic Airways operert en helikopterrute via Stóra Dímun tre ganger ukentlig, hele året. Post, forsyninger og besøkende blir anbragt med helikopter. 
Siden 2012 har skolepliktige barn blitt undervist i en egen skolestue av lærere fra Tórshavn, som veksler på å fly ut til øya.
Diogenes Laertios

Liv

Nesten ingenting er kjent fra hans liv. Han må ha levd en gang etter legen og filosofen Sextus Empiricus (ca. 200 e.Kr.), som han nevner i sin tekster, og før Stephanus av Bysants (ca. 500 e.Kr.), som siterer ham. Det er sannsynlig at han var virksom på den første halvdelen av 200-tallet under regimet til Alexander Severus (222–235) og dennes etterfølgere.

Skrifter

Diogenes Laertios’ egne meninger er vanligvis uvisse. Av noen ble han sett på som en kristen, men det synes mer antagelig at han enten var en skeptiker eller, mer sannsynlig, en epikureer. Det verk som har gjort ham kjent er Peri biōn dogmatōn kai apophthegmatōn tōn en philosophia eudokimēsantōn, fritt oversatt som Liv, lære og utsagn av kjente filosofer. Det var skrevet på gresk og bekjenner seg til å gi en opptegnelse over livene og utsagnene til greske filosofer. Selv om på sitt beste er en ukritisk og lite filosofisk samling ligger dens verdi i at den har gitt ettertiden et innsyn i de private livene til de greske filosofer, på samme måte som fikk Montaigne til å utbryte at han ønsket at det istedenfor én Diogenes Laertios hadde vært mange.
Han behandler sitt emne i to deler som han beskriver som de joniske og italienske skoler; inndelingen er noe tvilsom og synes å ha blitt tatt fra en tapt doxografi (lovprisning) av Sotion. Biografiene til den siste begynner med Anaximander og slutter med Kleitomakos, Theofrastos, Krysippos fra Soli, mens den siste begynner med Pythagoras og avslutter med Epikur. Den sokratiske skolen, med dens ulike grupper, er klassifisert som jonisk, mens eleaterne og skeptikerne blir plassert under den italienske skole.
Det meste av den siste boken er viet Epikur og inneholder tre svært interessante brev adressert til Herodotos, Pythokles og Menoikeus. Hans fremste autoriteter er Diodes av Magnesias Korte notiser om filosofer og Favorinos’ Diverse historie og minner. Fra utsagn til Burlaeus (Walter Burley, en munk på 1300-tallet) i dennes verk De vita et moribus philosophorum kan det synes som om teksten til Diogenes må ha vært mer omfattende enn hva som eksisterer i dag. I tillegg til sitt ovennevnte verk var han også forfatter til av en bok på vers om berømte menn.
Hovedverket Liv, lære og utsagn av kjente filosofer finnes oversatt til engelsk i Loeb-biblioteket (to bind) som Diogenes Laertius, Lives of Eminent Philosophers, med en engelsk oversettelse av R. D. Hicks, M. A., fellow ved Trinity College, Cambridge. I to bind, Harvard University Press og William Heinemann Ltd, Cambridge Massachusetts og London. (Gresk og engelsk parallelltekst). E-tekst, se nedenfor.
Robert de Dampierre

Liv og virke

Robert-Gaston-Marie Aymar de Dampierre var sønn av Jeanne Louise Basset de Châteaubourg (1854–1922) og Éric de Dampierre (1851–1927). Han trådte inn i den franske utenrikstjeneste før utbruddet av første verdenskrig og var attaché ved ambassaden i Wien. I 1917 ble han ambassadesekretær i Tokyo. 
Den 27. september 1920 giftet han seg med Catherine D’Ollone (1896–1926).
Fra 1924 til 1929 var han ambassaderåd i Roma. Han ble konsul samme sted i 1929 og i juli 1933 chargé d'affaires. Fra 13. mai 1936 til 26. august 1937 var han sendemann i Beograd, fra 26. august 1937 til 9. mars 1940 i Ottawa, fra 9. mars til 9. april 1940 i Oslo.
Fra august 1940 til desember 1942 var han Vichy-Frankrikes sendemann i Budapest, fra 1945 ambassadør i Santiago de Chile og fra 1948 i Stockholm.
Talesyntese

Talesyntese, syntetisk tale eller kunstig tale er et tekst til tale system. Tekst som vises på en dataskjerm kan ved hjelp av et skjermleserprogram og en enhet for syntetisk tale bli opplest med en kunstig stemme. Det finnes eldre systemer som gjør dette helt syntetisk mens nyere systemer bruker lyder generert av en naturlig menneskelig stemme.

Ulike metoder for talesyntese

Talesynteseprogram har lenge brukt den såkalte difonmodellen, i de siste årene har man også brukt Hidden Markov Models, eller HMM. Tidligere anvendte man en fullstendig syntetisk tale, der fonemene (lydenhetene) var produsert med å kombinere formantane for hver lyd. Problemet med den syntetiske innfallsvinkelen er at resultatet blir syntetisk, en stemme med «robotklang». De fonetiske egenskapene til menneskelig tale er langt mer komplisert, og består ikke bare av de kjente fonemene. I difonbaserte systemer tas med overgangene mellom de enkelte fonemene. Disse stemmene høres mye mer naturlig ut enn kun fonembaserte systemer.
Det motsette av talesyntese er talegjenkjenning, et dataprogram som er i stand til å overføre tale til tekst.

Applikasjoner

Per dags dato finnes det mange ulike norske talesynteser, både kvinne- og mannsstemmer. I begynnelsen av 2012 kommer den første barnestemmen på markedet .

MS Windows

I MS Windows brukes vanligvis SAPI baserte stemmer. SAPI (Speech Application Programming Interface) er et standardisert talegrensesnitt mellom f.eks. syntetisk taleenhet og en applikasjon som støtter taleteknologi. På denne måten kan man bruke en syntetisk stemme til ulike Windows applikasjoner framfor å kjøpe et system til hver applikasjon.

Mac OS

Mac OS har også innebygd talesyntese som standard. Applikasjonene kan benytte seg av denne tilgjenglighetsfunksjonen.

iOS

iOS støtter også talesyntese ved hjelp av den innebygde skjermleseren "VoiceOver". Denne funksjonen finner man under innstillinger - generelt - tilgjengelighet. På denne måten kan også en synshemmede person bruke de fleste funksjonene i iPhone og iPad.
Navtex

Navigasjonsområder

Inndelingen av verden i regioner, kalt Navareas, brukes for å unngå at utsender stasjonene forstyrrer hverandre da Navtex systemet kun benytter én frekvens. Verden er i dag delt inn i 16 navigasjonsområder med unik stasjonskode. Fra 1. juni 2011 vil 5 nye arktiske Navareas opprettes. Hvert navigasjonsområde kan bestå av 24 sendere, delt inni 4 grupper med 6 i hver gruppe. Hver gruppe med sendere i ett navigasjonsområde kan sende i 1 time, eller 10 minutter hver. I praksis er det langt færre en 24 sendere i hvert navigasjonsområde.

FEC

«Forward Error Correction» benyttes ved sending av telex som kringkastingsmeldinger. Hver karakter sendes da 2 ganger i ett intervall på 280 millisekunder mellom den første og den repeterte sendingen. Oppstår det feil på sendingen blir karakteren skiftet ut med en stjerne eller et mellomrom. Eksempel «SS Norw*y» eller «SS Norw y»

Navtex-meldinger

Man kan velge hvilke meldinger som en vil skal skrives ut. Noen meldinger som navigasjons-, meteorologiske varsler og «Søk og rednings» meldinger kan ikke velges bort.
NM i bryting 1912

NM i bryting 1912 ble arrangert i Kristiania. Arrangør var IF Ørnulf.
Baseball under Stillehavslekene 2003

Baseball under Stillehavslekene  2003. Baseball var en av flere sporter som var med i de tolvte stillehavslekene som ble arrangert i Suva på Fiji i perioden 28. juni til 12. juli 2003. Det var andre gangen som baseball var med på programmet under stillehavslekene. Det var kun en turnering for menn.
Heleri

Heleri er å bevisst motta eie, pante eller bruke, forsvare, skjule eller forbruke tyvegods. Heleri har i Norge en strafferamme på inntil to års fengsel, men kan også straffes med bøter eller samfunnsstraff.
Hjortspringbåten

Hjortspringbåten er en båt fra førromersk jernalder (tidfestet til ca. 300-400 f.Kr. med karbondatering) som benyttet padleårer for framdrift og ble funnet helt sør i Danmark. Den ble funnet i Hjortspring Mose ved Als i Sønderjylland i 1915, men først gravd ut i 1921–1922. Båten har en slående likhet med avbildinger av båter i bronsealderens helleristninger.
Båten er klinkbygget og ca. 13,3 m lang innvendig (ca. 19 m med de doble snabelformede stevene) og snaut 2 m bredt. I hver ende av båten var det en festeanordning for en styreåre. Den har hatt plass til et mannskap på 22–23. I tillegg til båten ble det funnet en stor mengde våpen, deriblant 131 keltiske skjold, 33 skjoldbuler, 138 spydspisser i jern, 10 sverd av jern og rester av 20-24 brynjer.
Hjortspringbåten, som kan ha blitt benyttet fram mot år 300 f.Kr. og er det eldste bordkledde fartøyet som er funnet i Skandinavia, er trolig av baltisk opprinnelse. Bordplankene, som var sydd sammen av lindebast og tettet med harpiks, er ca. 3 cm tykke nærmest kjølplanken, mens de nærmere relingen bare er omkring 1,5 cm tykke. Det var ikke brukt metall i konstruksjonen, og bare på enkelt plasser var det brukt trenagler.
I 1996-1999 ble gjort en fullskala kopi av båten for å teste egenskapene. Trente padlere nådde en toppfart på mellom 7,6 og 8,2 knop. I sjøgang klarte båten 3,5 knop, noe som regnes som en realistisk fart om man ville krysse over Skagerrak til Norge. En tur på ca. 17-18 timer.
Pizzanini

Pizzanini er et registrert varemerke for en norsk pizzakjede. Den første ble etablert i Tønsberg i 1972 av Per Michael Hjelde. I dag har kjeden tilknyttede spisesteder i Horten, Hamar, Sandefjord, Tønsberg, Sarpsborg, Sandvika, Bekkestua, Kristiansand og Fredrikstad. Hovedkontoret ligger i Mosseveien i Oslo.
Kjønnssymboler

Kjønnssymboler er grafiske piktogrammer eller symboler som brukes i forbindelse med omtale av kjønn i ulike sammenhenger. Kjønnssymboler i forskjellige andre utforminger, fra piktogrammer til bilder, brukes også for å markere toaletter til offentlig bruk.

Andre kjønnsymboler

Andre kjønnsymboler er for eksempel fargene rosa for jenter og blått for gutter.
Achenoderus

Utseende

En middelsstor, avlang, fargerik trebukk. Hode, pronotum, antenner og bein er røde, dekkvingene svarte med tre gule tverrstriper. Oversiden er blank og glatt. Antennene er nokså kraftige, lengre enn kroppen, det andre til og med sjuende leddet med en frynse av lange, brunlige hår på innersiden. Pronotum er nokså lite, avrundet sekskantet. Dekkvingene er jevnbrede, betydelig bredere enn pronotum. Beina er lange, lårene tydelig klubbeformede.

Levevis

Larvene lever i død ved, mest av løvtrær.

Utbredelse

Arten er kjent fra Chile og Argentina.
Cato Isaksen

Cato Isaksen er hovedpersonen i Unni Lindells politiromanserie. Politietterforskeren Cato Isaksen har vært en gjennomgangsfigur i flere av  Unni Lindells romaner. 
Det har også blitt laget krimserier for fjernsyn med utgangspunkt i romanene om Cato Isaksen, med Reidar Sørensen i hovedrollen.

Cato Isaksen på TV

Vinteren 2010 viste NRK miniserien Honningfellen, som bestod av tre timelange episoder basert på Unni Lindell «Cato Isaksen»-roman Honningfellen. Serien var regissert av Per-Olav Sørensen.f
Broadway (Ernakulam)

Broadway er en gate i den indiske byen Ernakulam i Kerala. Det er en av byens viktigste handlegater og navnet forundrer enhver tilreisende eller turist. Den er en av byens absolutt smaleste og trangeste gater. Den er enveiskjørt, med parkeringsforbud overalt, og stort sett er det bare putrende tuk tuk eller apostlenes hester som kan komme frem i det myldrende gatelivet. På Broadway finnes såvel skraphandlere som byens fornemste juvel- og gullsmedforretninger og skreddere. Hit må du også gå hvis du skal videre med fly, for her finner du også bilettkontotet til Indian Airlines
Den epiolmekiske kulturen

Den epiolmekiske kulturen var et kulturområde i de sentrale delene av den nåværende mexicanske delstaten Veracruz i den sene førklassiske perioden i Mesoamerika, fra omkring 300 f.Kr. til omkring 250 e.Kr. Kulturen etterfulgte den olmekiske og kjennetegnes av sofistikerte elementer som den mesoamerikanske kalender og et skriftsystem som ikke er kjent fra olmekerne.
De største epiolmekiske sentere var Tres Zapotes og deretter Cerro de las Mesas, selv om ingen av dem i størrelse og viktighet kunne måle seg med hverken de store olmekiske byene før dem og El Tajín. Andre viktige epiolmekiske byer var El Mesón, Lerdo de Tejada, La Mojarra, Bezuapan og Chuniapan de Abajo.
Filadelfia Grimstad

Filadelfia Grimstad er en selvstendig pinsemenighet tilsluttet Pinsebevegelsen i Norge. Allerede i 1927-28 var det et 20-talls personer som startet virksomhet under navnet Pinsemenigheten.  Disse sto til å begynne med tilsluttet Pinsemenigheten i Arendal. Eget lokale ble bygget, så i 1933 var virksomheten lagt til Lauvstøa.
I 1937 ble menigheten selvstendig med 50 medlemmer, og ikke lengre knyttet til Arendal. I 1957 flyttet virksomheten fra Lauvstø til Henrik Ibsensgt. 12, der den er i dag. De nåværende lokalene ble innviet i 1989. Menigheten talte pr. 01.01.2014 131 døpte medlemmer og 88 tilhørige.
Menighetens pastor er Tor Inge Andersen. Menigheten driver aktiviteter for barn og ungdom og støtter blant annet misjon i Bali og i Kenya.
Promptuarii Iconum Insigniorum

Promptuarii iconum insigniorum à seculo hominum, subiectis eorum vitis, per compendium ex probatissimis autoribus desumptis, forkortet Promptuarii Iconum Insigniorum, er en ikonografisk bok av Guillaume Rouillé som ble publisert i Lyon, Frankrike i 1553. Verket inneholder portretter formet som medaljer og korte biografer av mange notable skikkelser. Boken inneholder totalt mer enn 950 tresnittportretter, mange av dem representerer personer av engelsk opprinnelse.
Tresfjord museum

Tresfjord museum er et bygdemuseum i bygda Tresfjorden i Vestnes kommune i Møre og Romsdal.
Museet ble åpnet i 1949 og har forskjellige gårdsbygninger fra 1800-tallet.
I tillegg har museet et skredderverksted fra 1900-tallet.
Soledad Miria

Soledad Miria er en liten øy tilhørende Panama. Øya er ca. 700 meter lang og tett befolket. I 2006 ble øya rammet av en storbrann og halvparten av husene på øya brant ned. Brannen ble utløst av en gasseksplosjon i en komfyr.
Willie Dixon

Karriere

Dixon fikk først kontrakt med Chess Records i Chicago som musiker, og av Dixons egne band er Big Three Trio det mest kjente. Etterhvert ble hans kapasitet som låtskriver, arrangør og produsent mer fremtredende. Han var også en høyt verdsatt bassist – både på scenen og som studiomusiker. Han skrev, spilte, sang og produserte låter for artister som Sonny Boy Williamson, Muddy Waters, Howlin' Wolf, Bo Diddley og Chuck Berry. 
Hans samarbeid med forskjellige bluesartister var med på å utvikle sjangeren rock 'n' roll på 1950-tallet, og han var således en av nøkkelpersonene i å utvikle disse musikalske stilartene på 1950-, 1960- og 1970-tallet. En lang rekke musikere innen musikksjangerne blues, rhythm and blues, blues rock, rock 'n' roll, rock og hard rock har funnet inspirasjon fra Dixon og hans låter. Av artister som har spilt inn hans sanger bør nevnes Tina Turner, Bob Dylan, Led Zeppelin, Rolling Stones, The Yardbirds, Cream, Queen, The Doors, Allman Brothers Band og Grateful Dead.
Suyuan-Jiawang kullkraftverk

Suyuan-Jiawang kullkraftverk er et kullkraftverk i provinsen Zhejiang i det østlige Kina. Det har en installert produksjonskapasitet på 540 MW. Anlegget stod ferdigbygd i 2008.
Sigøynerschnitzel

Sigøynerschnitzel er en tysk/østerriksk kjøttrett.
Tradisjonelt lages en sigøynerschnitzel ved at et stykke kalvekjøtt vendes i mel for så å stekes i smør. Sausen er basert på paprika, tomater og sopp. I senere år har det også blitt brukt kjøttstykker av svin i sigøynerschnitzeler. 
«Sigøyner»-betegnelsen er ikke ukontroversiell i Tyskland, og representanter for romá- og sintimiljøet har bedt produsenter av «sigøynersauser» (som altså brukes til sigøynerschnitzeler) om å endre navn på produktene sine. Dette førte til at myndighetene i Hannover sluttet å servere retten i kantinene sine. Et alternativt navn som kan brukes om retten er «Balkanschnitzel».
An Eye for an Eye

Handling

Sean Kane er en politispaner i San Francisco på jakt etter noen narkoselgere. Under ett av oppdragene blir hans kollega Dave skutt og drept. Like etter blir kjæresten til hans partner også drept, og det viser seg etterhvert at hans undercoveroppdrag var nær ved å sprenge en narkoliga. Sean slutter jobben i politiet og sverger hevn over de skyldige.

Innspilling

Den ble innspilt i San Francisco vinteren 1981.

Annet

Statens filmkontroll forbød i 1981 filmen å vises på norske kinoer. En noe forkortet versjon på 89 minutter ble utgitt på video av In Video rundt 1983-84.
Nebby

Nebby (eng. Webby Vanderquack) er en Disney-figur som ble introdusert i serien Ole, Dole og Doffen på eventyr. Hun er barnebarnet til Skrue McDucks tjenestepike. Hun er ofte sammen med Ole, Dole og Doffen, som dog er noe eldre enn henne. Hun går med rosa klær og en stor sløyfe og liker å leke med dukker. Hun må ikke forveksles med Hetti, Netti og Letti, selv om hun ligner på dem.
Jan Erling Haugland

Liv og virke

Haugland er sønn av bygg- og murmester / gårdbruker Erling Martinius Høitomt Haugland (1904–1980) og telegrafbetjent Eleonora Marie Tidemand Thomsen Kinn (1907–1991). Han stammer fra Botnerfolket i Høland på farssiden, og til Roos-ætten på sin mors side. Gift 1962 med barne-og barselpleier Anne Marie Tørum (f. 1943), datter av arkitekt Harald Tørum og sykepleier Signe Elfrida Lovise Johansen.
Haugland har blant annet vært ansatt ved Norsk Polarinstitutt (NP) som direktør for operasjon-og materiellavdeling og Svalbardavdelingen. På 1970-tallet var han stasjonssjef for NPs forskningsstasjon på Svalbard. Han har deltatt i og ledet en rekke ekspedisjoner i Arktis og Antarktis, og i flere fjell og ørkenstrøk.  Haugland er omtalt som en av vår tids aktive globetrottere.
Haugland har vært aktiv innen oppbygging av nasjonale anlegg for norsk polarforskning, og hadde bl.a ansvaret for den praktiske oppbyggingen av den første Trollstasjonen i Dronning Maud Land (1989). Han var også sterkt delaktig i planleggingen og oppbyggingen av Sverdrup- og Zepplinstasjonen i Ny-Ålesund, Svalbard og i etableringen av landingsstripen for fly på Troll Airfield ved Trollstasjonen i Antarktis. Fra starten av det 11 nasjoners flynettverket, Dronning Maud Land Air Network i 2000 , var han  nettverkets administrerende direktør frem til 2011.
Haugland har arbeidet med humanitært arbeid fra FN (prins Sadruddin Aga Khans stab), Flyktninghjelpen og Kirkens Nødhjelp i Asia, og for Norsk Folkehjelp på Afrikas horn. Han har teknisk og økonomisk utdannelse i tillegg til offisersutdannelse i Luftforsvaret fra Norge og USA, og avsluttet sin tjeneste i Luftforsvaret i 1985 etter å ha vært adjutant/kontorsjef for forsvarssjefene Hamre, Hauge og Bull Hansen. I 1995 var han student ved Forsvarets høgskole. Han har også studert ved Danvik Folkehøgskole.
Jan Erling Haugland er fellow of The Arctic Institute of North America, Royal Geographical Socity (UK) and Fellow Emeritus of Explorers Club i USA , Life Member Adventure Foundation (Pakistan) og medlem av Travellers Club i Norge.
Friidrett under Stillehavslekene 2015

Friidrett under Stillehavslekene  2015. Friidrett var en av flere sporter som var med i de femtende stillehavslekene som ble arrangert i Port Moresby på Papua Ny-Guinea i perioden 4. til 18. juli 2015. Det var femtende gangen som friidrett var med på programmet under stillehavslekene. Det ble konkurrert førtiåtte øvelser. Papua Ny-Guinea ble beste nasjon med tjuetre gullmedaljer foran Ny-Caledonia med ti.